**Drake Batherson** (s. 27. huhtikuuta 1998 Fort Wayne, Indiana, Yhdysvallat) on kanadalais-yhdysvaltalainen jääkiekkoilija, joka pelaa NHL-joukkue Ottawa Senatorsin organisaatiossa. Hän on pelipaikaltaan keskushyökkääjä, Batherson osaa pelata myös laidassa. Hän laukoo oikealta.

Pelityyli
---------

*The Sports Forecaster* -sivuston mukaan Batherson on monipuolinen, lahjakas ja tehokas hyökkääjä, joka on erinomainen hyökkäyspään pelaaja nopeutensa, käsiensä, pelikäsityksensä ja työteliäisyytensä ansiosta. Hän on hyvä sekä tekemään maaleja että järjestämään maalipaikkoja ketjukavereilleen. Batherson kykenee pelaamaan myös aggressiivisesti ja hän pelaa tasaisen varmasti molempiin suuntiin. Bathersonin tulisi kuitenkin lisätä voimaa ja massaa. Hänellä on kehitettävää myös tasaisuudessa. Batherson laukoo oikealta.

Ura
---

### Seuraura

Batherson syntyi Yhdysvaltain Indianan Fort Waynessa, kun hänen isänsä Norm pelasi IHL-joukkue Fort Wayne Kometsissa. Batherson muutti perheineen 8-vuotiaana Kanadan Nova Scotian Annapolis Valleyyn. Hänen kasvattajaseura on Antigonish Bulldogs. Batherson siirtyi 13-vuotiaana Kings Mutual Wildcatsiin kaudeksi 2011–2012. Hän voitti NSMBHL:ssä joukkueensa sisäisen piste-, maali- ja syöttöpörssin tehoilla 23+31=54, kuten myös seuraavalla kaudella 2012–2013 tehoilla 25+28=53, jonka päätteeksi Batherson valittiin liigan toiseen tähdistökentälliseen. Kauden 2013–2014 hän pelasi suurimmaksi osaksi OHA Mavericksissa, mutta Batherson debytoi myös MJAHL-junioriliigan Valley Wildcatsissa, joka varasi hänet 16. pelaajana MJAHL:n varaustilaisuudessa 2014.

Kauden 2014–2015 Batherson pelasi suurimmaksi osaksi Wildcatsin NSMMHL-joukkueessa. Hän sijoittui tehoilla 20+26=46 koko liigan maalipörssissä toiseksi edellään vain Halifax McDonald'sin Shane Bowers sekä jakoi pistepörssin toisen sijan joukkuetoverinsa Michael Dillin kanssa edellään vain Bowers. Batherson valittiin kauden päätteeksi NSMMHL:n ensimmäiseen tähdistökentälliseen. Hän pelasi osan kaudestaan myös Wildcatsin MJAHL-joukkueessa.

Cape Breton Screaming Eagles varasi Bathersonin 97. pelaajana QMJHL:n varaustilaisuudessa 2015. Samana kesänä hänet varasi myös USHL-joukkue Green Bay Gamblers 160. pelaajana. Batherson aloitti kauden 2015–2016 Screaming Eaglesissa, jossa hän pelasi kymmenen runkosarjaottelua. Suurin osa Bathersonin kaudesta eteni kuitenkin vielä MJAHL:n Valley Wildcatsissa. Varsinaisella QMJHL:n tulokaskaudellaan 2016–2017 hän teki 61 runkosarjaottelussa tehot 22+36=58 ja 11 playoff-ottelussa tehot 7+5=12. Batherson oli runkosarjassa Screaming Eaglesin kolmanneksi paras pistemies.

Ottawa Senators varasi Bathersonin neljännellä kierroksella 121. pelaajana NHL:n varaustilaisuudessa 2017. Hän teki jo saman vuoden lokakuussa seuran kanssa kolmivuotisen tulokassopimuksen. Batherson jatkoi kaudella 2017–2018 Screaming Eaglesin QMJHL-joukkueessa, jossa hän nousi joukkueen kapteenistoon. Tammikuussa 2018 seura kuitenkin kauppasi Bathersonin ja kesän 2018 kuudennen kierroksen varausvuoron Blainville-Boisbriand Armadaan vaihdossa hyökkääjä Shaun Milleriin, puolustaja Kyle Havlenaan ja kesän 2020 ensimmäisen kierroksen varausvuoroon. Hän nousi myös Armadan kapteenistoon. Batherson voitti tehoilla 13+20=33 koko QMJHL:n pudotuspelien piste- ja syöttöpörssin. Hän eteni joukkueensa kanssa aina President’s Cup -finaaleihin saakka, mutta mestaruuden vei lopulta kuitenkin Acadie–Bathurst Titan otteluvoitoin 4–2.

Syksyn 2018 harjoitusleirin päätteeksi Ottawa Senators lähetti Bathersonin AHL-joukkue Belleville Senatorsiin. Hän debytoi Ottawan NHL-joukkueessa 15. marraskuuta 2018 Detroit Red Wingsia vastaan. Batherson sai ottelussa jääaikaa 10.47 minuuttia. Hän teki myös NHL-uransa avausmaalin ylivoimalla. Batherson keräsi ottelusta teholukeman -1. Hänet valittiin ottelun ykköstähdeksi.

Syyskuussa 2021 Batherson teki Senatorsin kanssa kuusivuotisen ja yhteensä 29,85 miljoonan dollarin arvoisen jatkosopimuksen.

### Maajoukkueura

Batherson edusti Kanadaa alle 20-vuotiaiden MM-kilpailuissa vuonna 2018, jolloin hän voitti maailmanmestaruuden. Batherson jakoi seitsemällä osumallaan koko turnauksen maalipörssin toisen sijan Tšekin Filip Zadinan kanssa edellään vain Yhdysvaltain Kieffer Bellows. Hän onnistui tekemään välieräottelussa Tšekkiä vastaan kypärätempun. Bathersonin kaksi ensimmäistä osumaa syntyivät ylivoimalla ja niistä jälkimmäinen jäi Kanadan 7–2-voittoon päättyneen ottelun ratkaisumaaliksi. Hänet valittiin joukkueensa ottelun parhaaksi pelaajaksi. Valmennus valitsi Bathersonin Kanadan turnauksen yhdeksi kolmesta parhaasta pelaajasta.

Muuta
-----

Bathersonin jääkiekkoa puolustajana pelaava pikkusisko Anna on kiinnitetty Syracusen yliopistojoukkueeseen. Heidän isänsä Norman "Norm" Batherson pelasi omalla urallaan hyökkääjänä mm. AHL:ssä, IHL:ssä ja Saksassa. Sisarusten eno Dennis Vial pelasi omalla urallaan puolustajana 242 NHL-ottelua. Heidän isosetänsä on muusikko Matt Minglewood.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2014–2015 | Valley Wildcats | MJAHL | 4 | 2 | 0 | 2 | 0 | 1 | 0 | 0 | 0 | 0 |
| 2015–2016 | Valley Wildcats | MJAHL | 28 | 4 | 15 | 19 | 18 | 6 | 1 | 2 | 3 | 8 |
|  | Cape Breton Screaming Eagles | QMJHL | 10 | 0 | 2 | 2 | 2 | – | – | – | – | – |
| 2016–2017 | Cape Breton Screaming Eagles | QMJHL | 61 | 22 | 36 | 58 | 70 | 11 | 7 | 5 | 12 | 14 |
| 2017–2018 | Cape Breton Screaming Eagles | QMJHL | 24 | 17 | 22 | 39 | 39 | – | – | – | – | – | JMM | 7 | 7 | 0 | 7 | 4 |
|  | Blainville-Boisbriand Armada | QMJHL | 27 | 12 | 26 | 38 | 26 | 22 | 13 | 20 | 33 | 19 |
| 2018–2019 | Belleville Senators | AHL | 59 | 22 | 40 | 62 | 39 | – | – | – | – | – |
|  | Ottawa Senators | NHL | 20 | 3 | 6 | 9 | 6 | – | – | – | – | – |
| 2019–2020 | Belleville Senators | AHL | 44 | 16 | 38 | 54 | 24 | – | – | – | – | – |
|  | Ottawa Senators | NHL | 23 | 3 | 7 | 10 | 13 | – | – | – | – | – |
| 2020–2021 | Ottawa Senators | NHL | 56 | 17 | 17 | 34 | 8 | – | – | – | – | – |
| 2021–2022 | Ottawa Senators | NHL | 46 | 17 | 27 | 44 | 32 | – | – | – | – | – | MM | 10 | 3 | 11 | 14 | 6 |
| 2022–2023 | Ottawa Senators | NHL | 82 | 22 | 40 | 62 | 33 | – | – | – | – | – |
| 5 kautta | yhteensä | NHL | 227 | 62 | 97 | 159 | 92 | – | – | – | – | – |
| 2 kautta | yhteensä | AHL | 103 | 38 | 78 | 116 | 63 | – | – | – | – | – |
| 3 kautta | yhteensä | QMJHL | 122 | 51 | 86 | 137 | 137 | 33 | 20 | 25 | 45 | 33 |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Drake Batherson**.
* Drake Batherson The Internet Hockey Databasessa (englanniksi)
* Drake Batherson Eurohockey-sivustolla (englanniksi)
* Drake Batherson *Elite Prospects*. Everysport Media Group AB.  (englanniksi)

### Viitteet

1. 1 2  Drake Batherson The Internet Hockey Databasessa (englanniksi)
2. ↑  Drake Batherson Stats, Profile, Bio, Analysis and More *sportsforecaster.com*. XML Team Solutions, LLC. Viitattu 22.11.2018. (englanniksi)
3. ↑  Norman Batherson *acadiahof.ca*.  6.12.2014. Acadia Athletics. Viitattu 22.11.2018. (englanniksi)
4. 1 2 3 4 5 6  Drake Batherson *Elite Prospects*. Everysport Media Group AB.  (englanniksi)
5. ↑  Senators sign forward Drake Batherson to entry-level contract  3.10.2017. OTTAWA:  Ottawa Senators. Viitattu 22.11.2018. (englanniksi)
6. ↑  TRANSACTIONS: L’Armada active en cette journée limite *armadahockey.ca*.  5.1.2018. Armada BLB. Viitattu 22.11.2018. (ranskaksi)
7. ↑  Ottawa Senators reduce 2018-19 training camp roster  23.9.2018. OTTAWA:  Ottawa Senators. Viitattu 22.11.2018. (englanniksi)
8. ↑  Detroit Red Wings - Ottawa Senators - November 15th, 2018 *NHL.com*.  15.11.2018. National Hockey League. Viitattu 21.11.2018. (englanniksi)
9. ↑
10. ↑  BEST PLAYER OF THE GAME SELECTED BY THE TEAM (pdf)  5.1.2018. IIHF.  Arkistoitu 6.1.2018. Viitattu 22.11.2018. (englanniksi)